ኤጀንሲው በነሐሴና በመስከረም ወር  የተሻለ የዝናብ መጠንና ሥርጭት እንደሚኖር አስታወቀ
 በመጪው የነሐሴ አጋማሽ ቀናትና  በመስከረም ወር በአገሪቱ  የተሻለ የዝናብ መጠንና ሥርጭት እንደሚኖር የብሔራዊ ሚቲዮዎሮሎጂ  ኤጀንሲ አስታወቀ።በኤጀንሲው  የአጭርና የመካከለኛ ጊዜ የአየር ሁኔታ ትንበያ ቡድን አስተባባሪ ወይዘሮ ጫሊ ደበሌ በዛሬው ዕለት ለዋልታ እንደገለጹት በሰኔናሐምሌ ወራት  በአገሪቱ ሰሜናዊና ምስራቃዊ አጋማሽ የተከሰተው የዝናብ መጠንና ሥርጭት መዛባት በነሐሴ ወር አጋማሽና በመስከረም ወር መሻሻሎችን እንደሚያስመዘግብ አመልክተዋል።ከሰኔ ወር ጀምሮ በሁሉም የአገሪቱ ክፍሎች በተለይም  በደቡባዊ  አጋማሽ ክፍሎች የዝናብ መጠንና ሥርጭቱ የተሻለ እንደነበር የጠቆሙት ወይዘሮ ጫሊ በሐምሌ ወር በአማራ ፤በትግራይ፤ በአፋር፤በኦሮሚያ ምስራቃዊ አጋማሽ፤ በድሬዳዋ ፤በሐረሪና በሶማሌ አካባቢዎች ዝናቡ መደበኛ ሥርጭቱን ተከትሎ አልቀጠለም ብለዋል ።የኤልኒኖ ክስተት በግንቦት ወር በአገሪቱ መታየት ከጀመረበት አንስቶ ኤጀንሲው ከሚመለከታቸው የባለድርሻ አካላትና ፖሊሲ አውጪዎች ጋር በመሆንጋር ውይይት ሲያካሄድ መቆየቱን የገለጹት ወይዘሮ ጫሊ አስቀድሞ ትንበያዎችን በመጠቀም  ለህብረተሰቡ ተገቢውን መረጃ ማሠራጨቱን ገልጸዋል ።በአንዳንድ የአገሪቱ ፀሃያማ ቦታዎች ቅጽበታዊ ጎርፍ  ሊከሰት  እንደሚችል የተለያዩ የትንበያ መረጃዎች እንደሚጠቁሙ የገለጹት ወይዘሮ ጫሊ በመስከረም ወር በአፋር፤ አማራናትግራይ ምስራቃዊ አካባቢዎች የዝናብ መጠን እንደሚቀንስና በአገሪቱ የደቡባዊ አጋማሽ አካባቢዎች ደግሞ ዝናቡ በመስከረም ወርም ይጠናከራል ተብሎ እንደሚጠበቅ አብራርተዋል ።በመጪው በጋ ወቅቱን ያልጠበቀ ዝናብ  በአገሪቱ ይከሰታል ትብሎ እንደሚጠበቅና የአገሪቱን የውሃ አቅርቦት የግጦሽ መሬትን በማሻሻል ረገድ አስተዋጽኦ እንደሚኖረው የጠቀሱት ወይዘሮ ጫሊ በሌላ በኩል በደረሱ ሰብሎች ላይ ጉዳት እንዳያደርስ ከባለሙያዎች ጋር  የቅድመ ጥንቃቄ ሥራዎች እየተከናወኑ መሆኑን ገልጸዋል።ኤጀንሲው የክረምቱን  የአየር ሁኔታ የሚያጠና ግብር ኃይል ማቋቋሙን  ያስረዱት ወይዘሮ ጫሊ በየሳምንቱና በየዕለቱ  የኤጀንሲው ቅርንጫፍ መሥሪያ ቤት ሠራተኞች በገጠር ከሚገኙት የግብርና ኤክስቴንሽን ሠራተኞች ጋር በመሆን በተለያዩ የአገሪቱ አካባቢዎች ትንበያን በማውጣት ምክክረ እየተደገ ይገኛል ብለዋል ።የብሔራዊ  ሚቲዎሮሎጂ ኤጀንሲ  በአገሪቱ  የዝናብ  ሥርጭትን በተመለከተ በባለሙያዎች የሚሠጡትን ወቅታዊ  መረጃዎችን  በጥብቅ እንዲከታተል ጥሪ አቅርበዋል።